# Nicky Hayden

Nicholas Patrick Hayden, més conegut com a Nicky Hayden (Owensboro, 30 de juliol de 1981 - Cesena, 22 de maig de 2017) i anomenat popularment The Kentucky Kid, fou un pilot de motociclisme nord-americà que va guanyar el campionat del món de MotoGP del 2006. Nomenat MotoGP Legend el 2015, es va morir a Itàlia el 2016 en ser envestit per un cotxe mentre anava en bicicleta prop de Rímini. El 2018 va ser incorporat a títol pòstum al Saló de la Fama de la Motocicleta de l'AMA i el 2021, al Saló de la Fama dels esports de motor d'Amèrica.

## Carrera esportiva
### Primers anys

Nascut en una família molt aficionada al motociclisme, Nicky Hayden s'hi va dedicar des de ben petit, inicialment en les modalitats del dirt track i el motocròs; el seu dorsal habitual, el 69, el manllevà del seu pare. Nicky Hayden tenia quatre germans, dos nois (Roger Lee, més petit, i Tommy, més gran) i dues noies (Jenny, la gran, i Kathleen). Roger Lee i Tommy Hayden van ser també pilots professionals de motociclisme.
El 1998, a disset anys, Nicky Hayden ja competia en la modalitat de la velocitat i va participar en el campionat AMA de Supersport (curses per a motos derivades de models de producció). Aquell any va obtenir un comodí per a participar en la ronda americana del campionat del Món de Supersport, celebrada a Laguna Seca, amb una Suzuki GSX 600R de l'equip Hypercycle Suzuki. No va poder, però, acabar la cursa. El 1999 va ser campió AMA de Supersport després d'obtenir cinc victòries durant la temporada.

### Superbike (2000-2002)

L'any 2000 va debutar al campionat AMA de Superbike i hi va acabar subcampió, a només 5 punts del campió Mat Mladin. El 2001 va acabar el campionat en tercer lloc i el 2002 el va guanyar després d'obtenir-hi nou victòries, esdevenint, a 21 anys, el campió més jove de la història d'aquest campionat. Aquell any, a més, va córrer com a comodí amb una Honda RC51 de l'equip American Honda a la prova de Laguna Seca del campionat del món de Superbike, on obtingué punts en ambdues curses que el van situar al vint-i-sisè lloc final del campionat.

### MotoGP (2003-2016)

Hayden va debutar al mundial de MotoGP el 2003 amb l'Honda RC211V de l'equip Repsol Honda, on tenia de company Valentino Rossi. Aquell any ja va obtenir dos tercers llocs (Gran Premi del Pacífic i Gran Premi d'Austràlia) i acabà la temporada en cinquena posició final.
El 2004, amb Alex Barros com a company, va obtenir dos nous tercers llocs (Gran Premi del Brasil i Gran Premi d'Alemanya) i fou vuitè al campionat. Aquella temporada es va haver de perdre el Gran Premi de Portugal a causa d'una fractura de clavícula que va patir mentre corria en supermoto. El 2005 va tenir a Max Biaggi de company d'equip i va aconseguir la seva primera victòria en Gran Premi, concretament al Gran Premi dels Estats Units de Laguna Seca, així com dos segons llocs (al Gran Premi d' Austràlia i al Gran Premi de la Comunitat Valenciana) i tres de tercers. Acabà la temporada en tercer lloc, darrere del campió Valentino Rossi i Marco Melandri.

#### El títol del 2006

El 2006, gràcies a nou podis en les onze primeres curses i dues victòries (Assen i Laguna Seca), va guanyar el campionat del món de MotoGP després d'haver-ne encapçalat la classificació provisional durant gairebé tot el campionat (des del tercer Gran Premi fins al penúltim). A sis curses del final duia un avantatge de 34 punts sobre el seu company d'equip Dani Pedrosa i 51 sobre Valentino Rossi, mentre que a dues curses del final mantenia un avantatge de 12 punts sobre Rossi. Al Gran Premi de Portugal, penúltim de la temporada, va ser arrossegat fora de la pista per Dani Pedrosa, de manera que, amb la seva segona posició, Rossi es va situar al capdavant del mundial, amb 8 punts d'avantatge.
Al darrer Gran Premi de la temporada, el de la Comunitat Valenciana a Xest, Rossi, després d'haver començat malament des de la pole position, va caure mentre intentava de remuntar i Hayden, aconseguint la tercera posició, es proclamà campió del món i va interrompre així la ratxa invicta de l'italià, que havia guanyat els quatre primers campionats de la història de la categoria de MotoGP (2002-2005) a més del darrer de 500cc (2001). La resta de podis que va obtenir Hayden durant la temporada van ser tres segons llocs (Gran Premi de Qatar, Gran Premi de la Xina i Gran Premi de Catalunya) i quatre de tercers (Gran Premi d'Espanya, Gran Premi de Turquia, Gran Premi d'Itàlia i Gran Premi d'Alemanya).

#### Carrera posterior

El 2007, Hayden, que corria amb el número 1 de campió en comptes del clàssic 69, no va obtenir els resultats esperats. Va acabar el campionat en vuitena posició, amb tres tercers llocs com a millors resultats de la temporada. El 2008, de nou amb el número 69, va aconseguir només dos podis (segon a Indianàpolis i tercer a Austràlia) i va ser sisè a la classificació final. El 2009 va passar a l'equip Ducati, on va romandre cinc anys. Pilotant la Desmosedici GP9 com a company d'equip de Casey Stoner, va obtenir només un tercer lloc a Indianàpolis i acabà tretzè al campionat.
Durant la temporada del 2010, Hayden va aconseguir la tercera posició al Gran Premi d'Aragó i això va portar Ducati a situar les dues motos de l'equip al podi. Va acabar la temporada en setè lloc. El 2011 es va retrobar amb Valentino Rossi com a company d'equip després d'haver-hi coincidit a Honda feia anys. Va acabar la temporada en vuitè lloc.
El 2012 es va perdre dos Grans Premis a causa de la fractura del segon i tercer metacarpià de la mà dreta que va patir en la classificació per al Gran Premi d'Indianapolis. Va acabar la temporada en novè lloc. El 2013 va tenir de company Andrea Dovizioso i va acabar la temporada de nou en novè lloc final.
El 2014 va passar a l'equip Drive M7 Aspar, on al costat d'Hiroshi Aoyama va pilotar una Honda RCV1000R amb especificacions "Open". Aquella temporada es va haver de perdre el Gran Premi d'Itàlia per un problema al canell dret, del qual es va operar després i, a causa d'això, es va perdre quatre Grans Premis més. Va acabar la temporada al setzè lloc final.
El 2015 va romandre al mateix equip, amb Eugene Laverty de company. Va tancar la seva darrera temporada a MotoGP en la vintena posició final. El 6 de novembre d'aquell any va ser inclòs al Saló de la Fama de MotoGP com a MotoGP Legend.

### Superbike (2016-2017)

Després de tretze anys al campionat del món de MotoGP, de cara al 2016 va decidir de passar al campionat del món de Superbike a bord d'una Honda CBR1000RR SP de l'equip Honda World Superbike. El 15 de maig de 2016, durant la Cursa 2 al circuit de Sepang, va obtenir la seva primera victòria en aquest campionat. Aquell mateix any va ser convocat per a substituir el lesionat Jack Miller al Gran Premi d'Aragó de MotoGP, on pilotà l'Honda RC213V de l'equip Estrella Galicia 0.0 Marc VDS. Després, arran de les fractures de clavícula i peroné que es va fer Dani Pedrosa als entrenaments del Gran Premi del Japó, a Motegi, Hayden el va substituir a Phillip Island, tornant així a portar l'equipament oficial d'Honda HRC després de vuit anys. Obtingué un sol punt al campionat, mentre que al de Superbike va acabar-hi en cinquena posició final.
El 2017, Hayden va seguir al campionat del món de Superbike amb el mateix equip i la mateixa moto que la temporada anterior. El seu company d'equip fou Stefan Bradl.

## Mort

El 17 de maig de 2017, pocs dies després d'haver competit a la ronda italiana del mundial de Superbikes d'Imola, Hayden va ser envestit per un cotxe mentre anava en bicicleta pels volts de Rímini, a la carretera provincial Riccione-Tavoleto, prop de la zona industrial de Misano Adriatico. Segons la reconstrucció dels fets, Hayden no s'hauria aturat en un senyal de Stop i hauria entrat a la carretera provincial per travessar-la a 20 km/h, mentre que el cotxe que el va atropellar hi circulava a una velocitat de 70 km/h en un tram on el límit és de 50. Segons va explicar el pèrit que va aportar al judici el conductor, encara que aquest hagués respectat aquest límit, l'impacte no s'hauria pogut evitar.
Ferit greu (extens edema cerebral i fractures múltiples de vèrtebres, fèmur i pelvis), va ser traslladat d'urgència i hospitalitzat amb pronòstic reservat primer a l'hospital de Rímini i després traslladat a l'Hospital Maurizio Bufalini de Cesena, on es va morir el 22 de maig, a 35 anys, després de cinc dies en coma. Hayden no va poder superar les greus ferides de l'accident, en especial el traumatisme cranioencefàlic, del qual no va poder ser operat.
Respectant els desitjos del difunt, els seus familiars van autoritzar l'extracció dels seus òrgans per a ser donats amb finalitats de trasplantament. El funeral es va celebrar el 29 de maig a la catedral d'Owensboro, ciutat natal del pilot. El seu cos va ser enterrat al petit cementiri baptista de Grove, a Owensboro.
El 28 d'agost de 2018, el diari Il Resto del Carlino va informar que la família de Hayden havia demandat al conductor que el va envestir per una indemnització de 6 milions d'euros. El 10 d'octubre, el conductor va ser condemnat a una pena suspesa d'un any de presó, la retirada del carnet de conduir i el pagament de les despeses judicials pel delicte d'homicidi en carretera. L'advocat defensor de l'acusat anuncià un recurs contra la sentència, a parer seu viciada per la notorietat del pilot.

## Resultats al Mundial de motociclisme
### Per temporada

| Any | Categoria | Moto | Equip | Curses | Victòries | Podis | Poles | FLaps | Punts | Posició | Títols |
| 2003 | MotoGP | Honda RC211V | Repsol Honda Team | 16 | 0 | 2 | 0 | 0 | 130 | 5è | – |
| 2004 | MotoGP | Honda RC211V | Repsol Honda Team | 15 | 0 | 2 | 0 | 0 | 117 | 8è | – |
| 2005 | MotoGP | Honda RC211V | Repsol Honda Team | 17 | 1 | 6 | 3 | 2 | 206 | 3r | – |
| 2006 | MotoGP | Honda RC211V | Repsol Honda Team | 17 | 2 | 10 | 1 | 2 | 252 | 1r | 1 |
| 2007 | MotoGP | Honda RC212V | Repsol Honda Team | 18 | 0 | 3 | 1 | 1 | 127 | 8è | – |
| 2008 | MotoGP | Honda RC212V | Repsol Honda Team | 16 | 0 | 2 | 0 | 1 | 155 | 6è | – |
| 2009 | MotoGP | Ducati GP9 | Ducati Marlboro Team | 17 | 0 | 1 | 0 | 0 | 104 | 13è | – |
| 2010 | MotoGP | Ducati GP10 | Ducati Team | 18 | 0 | 1 | 0 | 0 | 163 | 7è | – |
| 2011 | MotoGP | Ducati GP11 | Ducati Team | 17 | 0 | 1 | 0 | 1 | 132 | 8è | – |
| 2012 | MotoGP | Ducati GP12 | Ducati Team | 16 | 0 | 0 | 0 | 0 | 122 | 9è | – |
| 2013 | MotoGP | Ducati GP13 | Ducati Team | 18 | 0 | 0 | 0 | 0 | 126 | 9è | – |
| 2014 | MotoGP | Honda RCV1000R | Drive M7 Aspar | 13 | 0 | 0 | 0 | 0 | 47 | 16è | – |
| 2015 | MotoGP | Honda RC213V-RS | Aspar MotoGP Team | 18 | 0 | 0 | 0 | 0 | 16 | 20è | – |
| 2016 | MotoGP | Honda RC213V | EG 0.0 Marc VDS | 2 | 0 | 0 | 0 | 0 | 1 | 26è | – |
| 2016 | MotoGP | Honda RC213V | Repsol Honda Team | 2 | 0 | 0 | 0 | 0 | 1 | 26è | – |
| Total | | | | 218 | 3 | 28 | 5 | 7 | 1698 | | 1 |

### Per categoria

| Categoria | Anys | 1r GP | 1r Podi | 1a victòria | Curses | Victòries | Podis | Poles | FLaps | Punts | Títols |
| MotoGP | 2003–2016 | 2003 Japó | 2003 Pacífic | 2005 Estats Units | 218 | 3 | 28 | 5 | 7 | 1.698 | 1 |
| Total | 2003–2016 | | | | 218 | 3 | 28 | 5 | 7 | 1.698 | 1 |

### Curses per any

Barem de puntuació de 1993 ençà:
| Posició | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 |
| Punts | 25 | 20 | 16 | 13 | 11 | 10 | 9 | 8 | 7 | 6 | 5 | 4 | 3 | 2 | 1 |
(Ids. Grans Premis | Llegenda) (Curses en negreta indiquen pole; curses en itàlica indiquen volta ràpida)
| Any | Categoria | Moto | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | Pos | Pts |
| 2003 | MotoGP | Honda | JPN 7 | RSA 7 | ESP Ret | FRA 12 | ITA 12 | CAT 9 | NED 11 | GBR 8 | GER 5 | CZE 6 | POR 9 | RIO 5 | PAC 3 | MAL 4 | AUS 3 | VAL 16 | | | 5è | 130 |
| 2004 | MotoGP | Honda | RSA 5 | ESP 5 | FRA 11 | ITA Ret | CAT Ret | NED 5 | RIO 3 | GER 3 | GBR 4 | CZE Ret | POR | JPN Ret | QAT 5 | MAL 4 | AUS 6 | VAL Ret | | | 8è | 117 |
| 2005 | MotoGP | Honda | ESP Ret | POR 7 | CHN 9 | FRA 6 | ITA 6 | CAT 5 | NED 4 | USA 1 | GBR Ret | GER 3 | CZE 5 | JPN 7 | MAL 4 | QAT 3 | AUS 2 | TUR 3 | VAL 2 | | 3r | 206 |
| 2006 | MotoGP | Honda | ESP 3 | QAT 2 | TUR 3 | CHN 2 | FRA 5 | ITA 3 | CAT 2 | NED 1 | GBR 7 | GER 3 | USA 1 | CZE 9 | MAL 4 | AUS 5 | JPN 5 | POR Ret | VAL 3 | | 1r | 252 |
| 2007 | MotoGP | Honda | QAT 8 | ESP 7 | TUR 7 | CHN 12 | FRA Ret | ITA 10 | CAT 11 | GBR 17 | NED 3 | GER 3 | USA Ret | CZE 3 | SM 13 | POR 4 | JPN 9 | AUS Ret | MAL 9 | VAL 8 | 8è | 127 |
| 2008 | MotoGP | Honda | QAT 10 | ESP 4 | POR Ret | CHN 6 | FRA 8 | ITA 13 | CAT 8 | GBR 7 | NED 4 | GER 13 | USA 5 | CZE | SM DNS | INP 2 | JPN 5 | AUS 3 | MAL 4 | VAL 5 | 6è | 155 |
| 2009 | MotoGP | Ducati | QAT 12 | JPN Ret | ESP 15 | FRA 12 | ITA 12 | CAT 10 | NED 8 | USA 5 | GER 8 | GBR 15 | CZE 6 | INP 3 | SM Ret | POR 8 | AUS 15 | MAL 5 | VAL 5 | | 13è | 104 |
| 2010 | MotoGP | Ducati | QAT 4 | ESP 4 | FRA 4 | ITA Ret | GBR 4 | NED 7 | CAT 8 | GER 7 | USA 5 | CZE 6 | INP 6 | SM Ret | ARA 3 | JPN 12 | MAL 6 | AUS 4 | POR 5 | VAL Ret | 7è | 163 |
| 2011 | MotoGP | Ducati | QAT 9 | ESP 3 | POR 9 | FRA 7 | CAT 8 | GBR 4 | NED 5 | ITA 10 | GER 8 | USA 7 | CZE 7 | INP 14 | SM Ret | ARA 7 | JPN 7 | AUS 7 | MAL C | VAL Ret | 8è | 132 |
| 2012 | MotoGP | Ducati | QAT 6 | ESP 8 | POR 11 | FRA 6 | CAT 9 | GBR 7 | NED 6 | GER 10 | ITA 7 | USA 6 | INP DNS | CZE | SM 7 | ARA Ret | JPN 8 | MAL 4 | AUS 8 | VAL Ret | 9è | 122 |
| 2013 | MotoGP | Ducati | QAT 8 | AME 9 | ESP 7 | FRA 5 | ITA 6 | CAT Ret | NED 11 | GER 9 | USA 8 | INP 9 | CZE 8 | GBR 8 | SM 9 | ARA 9 | MAL Ret | AUS 7 | JPN 9 | VAL 8 | 9è | 126 |
| 2014 | MotoGP | Honda | QAT 8 | AME 11 | ARG 11 | ESP 11 | FRA Ret | ITA DNS | CAT 12 | NED 17 | GER 14 | INP | CZE | GBR | SM | ARA 9 | JPN 14 | AUS 10 | MAL Ret | VAL 13 | 16è | 47 |
| 2015 | MotoGP | Honda | QAT 17 | AME 13 | ARG 16 | ESP 17 | FRA 11 | ITA Ret | CAT Ret | NED 16 | GER 16 | INP 16 | CZE 17 | GBR 12 | SM 17 | ARA 15 | JPN 13 | AUS Ret | MAL 16 | VAL 17 | 20è | 16 |
| 2016 | MotoGP | Honda | QAT | ARG | AME | ESP | FRA | ITA | CAT | NED | GER | AUT | CZE | GBR | SM | ARA 15 | JPN | AUS 17 | MAL | VAL | 26è | 1 |

## Referències

* ↑ «Nicky Hayden» (en anglès). motogp.com. Arxivat de l'original el 15 de novembre 2016. [Consulta: 6 juny 2011].
* ↑ «Legends» (en anglès). motogp.com. MotoGP. Arxivat de l'original el 2021-11-18. [Consulta: 1r juliol 2022].
* ↑ «Nicky Hayden nominato MotoGP™ Legend» (en italià). Dorna Sports S.L., 06-11-2015. Arxivat de l'original el 9 de desembre 2022. [Consulta: 9 febrer 2024].
* ↑ «Nicky Hayden Bio» (en anglès). motorcycle-USA.com. Arxivat de l'original el 2010-03-27. [Consulta: 2009-06-16.].
* ↑ Glon, Vincent. «La course moto en Famille...» (en francès). racingmemo.free.fr. [Consulta: 9 febrer 2024].
* ↑ «Nicky Hayden to ride for HRC in 2003 MotoGP class» (en anglès). motogp.com.
* ↑ «Faultless Hayden wins first GP, home GP!» (en anglès). crash.net, 10-07-2005. [Consulta: 22 juliol 2015].
* ↑ «Elias wins, Repsol horror hands Rossi title lead.» (en anglès). crash.net, 15-10-2006.
* ↑ «Hayden's dream comes true.» (en anglès). crash.net, 30-10-2006.
* ↑ «Bayliss wins, Rossi falls, Hayden world champion!» (en anglès). crash.net, 29-10-2006.
* ↑ «Hayden To Join Ducati In 2009» (en anglès). superbikeplanet.com. Arxivat de l'original el 18/9/2008. [Consulta: 15 setembre 2008].
* ↑ «Aspar with Honda and Hayden for 2014-15» (en anglès). motogp.com, 17-10-2013. Arxivat de l'original el de novembre 9, 2014. [Consulta: 20 octubre 2013].
* ↑ «Superbike, Hayden torna alla vittoria a 10 anni dal Mondiale MotoGP» (en italià). RCS MediaGroup, 15-05-2016. [Consulta: 9 febrer 2024].
* ↑ «Hayden correrà al MotoGP™ Aragon» (en italià), 19-09-2016. [Consulta: 9 febrer 2024].
* ↑ «Hayden: "Non potevo dire di no a questa opportunità!"» (en italià), 18-10-2016. [Consulta: 9 febrer 2024].
* ↑ «I funzionari italiani rilasciano il rapporto sull'incidente mortale di Nicky Hayden» (en italià), 28-09-2017.
* ↑ «Driver Who Caused Fatal Crash of American MotoGP Champ Nicky Hayden Sentenced to Jail» (en anglès), 11-10-2018.
* ↑ «Nicky Hayden: Earl Hayden Decries Fake News» (en anglès). Roadracing World, 19-05-2017.
* ↑ «Hayden investito in bici nel riminese: è in prognosi riservata» (en italià), 17-05-2017. [Consulta: 9 febrer 2024].
* ↑ «Superbike, Hayden investito in bici: danno cerebrale preoccupante» (en italià), 17-05-2017. [Consulta: 9 febrer 2024].
* ↑ «Nicky Hayden, l'ultimo gesto di generosità: donati gli organi del campione statunitense» (en italià). Today.it, 23-05-2017 [Consulta: 22 maig 2017].
* ↑ «Mor Nicky Hayden». El Periódico de Catalunya, 22-05-2017. [Consulta: 22 maig 2017].
* ↑ «Nicky Hayden, l'ultimo gesto di generosità: donati gli organi del campione statunitense» (en italià). Today, 23-05-2017.
* ↑ «Hayden, chiesti 6 mln di risarcimento - Ultima Ora» (en italià). ANSA.it, 28-08-2018 [Consulta: 28 agost 2018].
* ↑ «Investì Nicky Hayden, condannato - Ultima Ora» (en italià). ANSA.it, 10-10-2018 [Consulta: 10 octubre 2018].
* ↑ «Uccise Nicky Hayden in auto: condannato a un anno per omicidio stradale» (en italià). Corriere di Bologna [Consulta: 11 octubre 2018].

## Enllaços externs

* Nicky Hayden - Lloc web oficial (anglès)
* Pàgina commemorativa a worldsbk.com (castellà)
* Article biogràfic a Motociclismo.es (castellà)
Campions del Món de motociclisme de 500cc i MotoGP$^1$ :
1949 - Graham
1950 - Masetti
1951 - Duke
1952 - Masetti
1953 - Duke
1954 - Duke
1955 - Duke
1956 - Surtees
1957 - Liberati
1958 - Surtees
1959 - Surtees
1960 - Surtees
1961 - Hocking
1962 - Hailwood
1963 - Hailwood
1964 - Hailwood
1965 - Hailwood
1966 - Agostini
1967 - Agostini
1968 - Agostini
1969 - Agostini
1970 - Agostini
1971 - Agostini
1972 - Agostini
1973 - Read
1974 - Read
1975 - Agostini
1976 - Sheene
1977 - Sheene
1978 - Roberts
1979 - Roberts
1980 - Roberts
1981 - Lucchinelli
1982 - Uncini
1983 - Spencer
1984 - Lawson
1985 - Spencer
1986 - Lawson
1987 - Gardner
1988 - Lawson
1989 - Lawson
1990 - Rainey
1991 - Rainey
1992 - Rainey
1993 - Schwantz
1994 - Doohan
1995 - Doohan
1996 - Doohan
1997 - Doohan
1998 - Doohan
1999 - Crivillé
2000 - Roberts Jr
2001 - Rossi
2002 - Rossi
2003 - Rossi
2004 - Rossi
2005 - Rossi
2006 - Hayden
2007 - Stoner
2008 - Rossi
2009 - Rossi
2010 - Lorenzo
2011 - Stoner
2012 - Lorenzo
2013 - Márquez
2014 - Márquez
2015 - Lorenzo
2016 - Márquez
2017 - Márquez
2018 - Márquez
2019 - Márquez
2020 - Mir
2021 - Quartararo
2022 - Bagnaia
2023 - Bagnaia
2024 - Martín :
$^1$El campionat de 500cc se substituí pel nou de MotoGP la temporada de 2002. :